Broj: 711-I-733-M-110/22-02-17

Zagreb, 25. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Melite Birčić, ravnateljice Regionalne razvojne agencije Koprivničko-križevačke županije - PORA,** za davanjem mišljenja Povjerenstva, na 161. sjednici, održanoj 25. veljače 2022., daje sljedeće:

**MIŠLJENJE**

**I.** S**ukladno članku 7. točci d) ZSSI/21-a, obveznica Melita Birčić, ravnateljica Regionalne razvojne agencije Koprivničko-križevačke županije - PORA, ne smije pored plaće koju prima za obnašanje navedene dužnosti ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao i uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**

**II. Obveznica iz točke I. izreke smije pored plaće koju prima za obnašanje javne dužnosti od poslodavca ostvarivati sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te koristiti službene stanove, prijevozna sredstava,** **računalo i mobitel,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

**jer isti primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

**III. Obveznica nema pravo na plaćeno članstvo u strukovnim komorama, kao niti na plaćene troškove sistematskog zdravstvenog pregleda za vrijeme trajanja radnog odnosa, jer bi se radilo o dodatnoj naknadi za poslove obnašanja javne dužnosti.**

**IV.** **Iako plaćanje police dopunskog zdravstvenog osiguranja predstavlja primanje nedopuštene dodatne naknade, obveznica iz točke I. izreke može koristiti usluge do isteka ugovorenog razdoblja ukoliko je polica dopunskog osiguranja u cijelosti plaćena prije stupanja ZSSI/21-a na snagu temeljem sklopljenog ugovora.**

Obrazloženje

Zahtjev za davanjem mišljenja Povjerenstva podnijela je Melita Birčić, ravnateljica Regionalne razvojne agencije Koprivničko-križevačke županije PORA. U knjigama ulazne pošte Povjerenstva zahtjev je zaprimljen 22. veljače 2022. pod poslovnim brojem 711-U-3201-M-110/22-01-1, povodom kojeg se vodi predmet broj M-110/22.

Člankom 3. stavkom 1. podstavkom 63. ZSSI/21-a propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog Zakona, stoga je Melita Birčić, povodom obnašanja dužnosti ravnateljica Regionalne razvojne agencije Koprivničko-križevačke županije - PORA, zakonska obveznica.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da je imenovana ravnateljicom navedene razvojne agencije na mandat od četiri godine temeljem javnog natječaja te da je temeljem ugovora o radu na neodređeno vrijeme bila zaposlena u istoj i prije navedenog imenovanja. Navodi da joj prema navedenom ugovoru o radu pripadaju sva prava iz radnog odnosa, kao i ostalim zaposlenicima, koja su definirana Pravilnikom o radu i plaćama zaposlenika te Pravilnikom o unutarnjem ustrojstvu i načinu rada, sukladno Zakonu o radu.

Obveznica navodi da sukladno objavljenoj Smjernici Povjerenstva od 31. siječnja 2022. traži mišljenje Povjerenstva treba li Regionalna razvojna agencija Koprivničko-križevačke županije - PORA izmijeniti sklopljeni ugovor o radu te sve opće akte koji propisuju materijalna prava iz radnog odnosa, odnosno druge naknade pored plaće za obnašanje javne dužnosti. Također navodi da nije dužnosnik prema odredbama Zakonu o obvezama i pravima državnih dužnosnika, te postavlja upit je li postala samo obveznik u smislu odredbi ZSSI/21-a, iz čega proizlazi da ju terete isključivo zakonske obveze i ograničenja, ali ne i prava koja imaju državni dužnosnici.

Također, traži mišljenje Povjerenstva sukladno kojim aktima se povodom obnašanja dužnosti ravnateljice obračunava plaća i vodi li se evidencija radnog vremena, te ima li pravo na godišnji odmor i bolovanje, pravo na uvećanje osnovne plaće za 0,5% za svaku navršenu godinu radnog staža, dodatak za ukupni radni staž, pravo na mjesečnu naknadu troškova puta od adrese stanovanja do adrese rada, mjesečnu paušalnu novčanu naknadu za troškove prehrane, korištenje službenog mobitela, pravo na pomoć za rođenje djeteta, ili pak u slučaju smrti člana obitelji, zatim pravo na otpremninu za mirovinu ili u slučaju otkaza radnog odnosa, dnevnice za službena putovanja i podmirenje troškova puta za službeno putovanje, kao i putno osiguranje, zatim pravo na osposobljavanje i usavršavanje za potrebe posla financirano od strane poslodavca te na osiguranje koje uključuju kolektivno osiguranje od posljedica nesretnog slučaja za vrijeme obavljanja rada, tijekom 24 sata.

Zaključno navodi da što se sa pravom na dodatno zdravstveno osiguranje u situaciji kada je ta usluga ugovorena prije stupanja na snagu ZSSI/21-a, odnosno u studenom 2021. godine i traje do kraja studenoga 2022., a premija osiguranja plaćena je jednokratno.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11-a), već primitci dodatnih naknada za poslove obnašanja javnih dužnosti.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7.. točke d) ZSS/11-a.

Imajući u vidu da odredbe novog ZSSI/21-a, koji je stupio na snagu 25. prosinca 2021., na istovjetan način u članku7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI/21-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga sukladno članku 7. točci d) ZSSI/21-a, Melita Birčić, ravnateljica Regionalne razvojne agencije Koprivničko-križevačke županije - PORA, ne smije pored plaće koju prima za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

S obzirom da je stupanjem ZSSI/21-a proširen krug obveznika tako da obuhvaća ravnatelje razvojnih agencija, ugovor o radu koji je sklopila s predmetnom agencijom, kao niti opći akti iste agencije ne mogu biti temelj za ostvarivanje onih prava čiji je primitak zakonski zabranjen, jer se radi o aktima niže pravne snage koji ne smiju biti suprotni zakonu.

U odnosu na dio zahtjeva koji se odnosi na obračun plaće ravnateljice, vođenje evidencije radnog vremena te korištenje radnog vremena i bolovanja, ukazuje se kako se radi o radno-pravnim pitanjima koja nisu predmetom uređivanja ZSSI/21-a, već Zakona o radu i podzakonskih akata za čije tumačenje Povjerenstvo nije nadležno.

Nadalje, Povjerenstvo polazeći od članka 5. stavka 1. točki 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznica istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznica može koristiti službene stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, obveznica istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Članstvo u pojedinim strukovnim komorama može biti pretpostavka za obavljanje određenih poslova, ali isto je ponajprije povezano s osobom koja kroz članstvo u komori stječe licencu, koja je strogo osobna (neprenosiva) i vezana je za stručne kvalifikacije osobe te predstavlja preduvjet da bi se određena javna dužnost uopće mogla obnašati, pri čemu obveznik poslove temeljem licence može obavljati i u privatnom aranžmanu nevezano za javnu dužnost, slijedom čega teret plaćanja članarine u strukovnoj komori treba snositi obveznica.

Obveznici nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Iako obveznici nemaju pravo na podmirenje police dopunskog i dodatnog zdravstvenog osiguranja, na što je ukazano Smjernicom od 31. siječnja 2022., Povjerenstvo uvažava okolnost da su police osiguranja novih obveznika zaključene prije njihova stupanja na dužnost kao i da bi raskid ugovora mogao imati štetne posljedice za ugovaratelja osiguranja, te bi stoga obveznica mogla koristiti zdravstvene usluge do isteka ugovorenog razdoblja ukoliko je polica u cijelosti plaćena temeljem sklopljenog ugovora o dopunskom zdravstvenom osiguranju prije stupanja ZSSI/21-a na snagu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici Meliti Birčić, putem e-mail adrese
2. Objava na internetskoj stranici Povjerenstva
3. Pismohrana